ระเบียบกรมสรรพสามิตระเบียบกรมสรรพสามิตว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรตามมาตรา ๑๐๐ และการขอรับคืนหรือยกเว้นภาษีสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีตามมาตรา ๑๐๒พ.ศ.๒๕๔๒------------------------ เพื่ออนุวัตตามกฎกระทรวงฉบับที่ ๓๒ (พ.ศ. ๒๕๔๒) ออกตามความในพระราชบัญญัติภาษีสรรพสามิต พ.ศ. ๒๕๒๗ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักร และการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีและเพื่อให้การคืนและการยกเว้นภาษีเป็นไปโดยถูกต้องสะดวด รวดเร็วเหมาะสมกับสภาวการณ์ในปัจจุบันกรมสรรพสามิตจึงวางระเบียบไว้ ดังต่อไปนี้ ข้อ ๑ระเบียบนี้เรียกว่า "ระเบียบกรมสรรพสามิต ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรตามมาตรา ๑๐๐ และการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีตามมาตรา ๑๐๒ พ.ศ. ๒๕๔๒" ข้อ ๒ระเบียบนี้ให้ใช้บังคับตั้งแต่วันออกประกาศ เป็นต้นไป ข้อ ๓ให้ยกเลิกระเบียบกรมสรรพสามิต ว่าด้วยการยกเว้นหรือขอคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี พ.ศ. ๒๕๓๗ลงวันที่ ๑๕ มีนาคม ๒๕๓๗ ข้อ ๔ให้ผู้อำนวยการสำนักบริหารการจัดเก็บภาษี ๒ เป็นผู้รักษาการตามระเบียบนี้ หมวด ๑ การขอยกเว้นหรือคืนภาษีหรือลดอัตราภาษี สำหรับสินค้าที่ส่งออกนอกราชอาณาจักรตามมาตรา ๑๐๐ ------------------- ข้อ ๕ผู้ส่งสินค้าออกนอกราชอาณาจักรที่ประสงค์จะใช้สิทธิขอยกเว้นหรือคืนภาษีหรือลดอัตราภาษีจะต้องเป็นบุคคลที่มีคุณสมบัติดังต่อไปนี้ ๕.๑เป็นผู้ประกอบการอุตสาหกรรมตามกฎหมายว่าด้วยภาษีสรรพสามิตซึ่งได้ผลิตสินค้าที่จะทำการส่งออกนั้น หรือ ๕.๒ เป็นนิติบุคคลที่ตั้งขึ้นตามกฎหมายไทย หรือนิติบุคคลที่ตั้งขึ้นตามกฎหมายต่างประเทศและเข้ามาประกอบกิจการในประเทศไทยโดยมีวัตถุประสงค์เพื่อส่งสินค้าออกนอกราชอาณาจักร ทั้งนี้จะต้องซื้อหรือรับคืนสินค้าที่ผลิตในราชอาณาจักรโดยตรงจากผู้ประกอบอุตสาหกรรมและจะต้องทำสัญญาประกันและวางหลักประกันตามจำนวนที่กรมสรรพสามิตกำหนด ข้อ ๖ให้ผู้ส่งสินค้าออกนอกราชอาณาจักรที่ประสงค์จะขอรับยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรยื่นคำขอยกเว้นหรือคืนภาษีหรือลดอัตราภาษี ต่อผู้อำนวยการสำนักบริหารการจัดเก็บภาษี ๒หรือสรรพสามิตจังหวัด ตามแบบ ภษ. ๐๑-๒๘ท้ายระเบียบนี้ โดยส่งมาทางโทรสาร หรือวิธีการอื่นหรือเจ้าหน้านำส่ง ณ กรมสรรพสามิต หรือสำนักงานสรรพสามิตจังหวัดแห่งท้องที่ที่โรงอุตสาหกรรมคลังสินค้าทัณฑ์บนหรือสถานที่เก็บสินค้าตั้งอยู่ในเขต แล้วแต่กรณี พร้อมหลักฐานที่ระบุไว้ในแบบคำขอ ข้อ ๗ให้ผู้ส่งออกแจ้งให้เจ้าพนักงานสรรพสามิตแห่งท้องที่ที่โรงอุตสาหกรรมคลังสินค้าทางเอกสาร ก่อนนำสินค้าออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้าแล้วแต่กรณี เว้นแต่ผู้อำนวยการสำนักบริหารการจัดเก็บภาษี ๒เห็นสมควรจะสั่งให้ทำการตรวจสอบสินค้าด้วยก็ได้ สินค้าที่จะส่งออกนอกราชอาณาจักรซึ่งขอยกเว้นหรือคืนภาษีหรือลดอัตราภาษีนั้นให้ประทับตราหรือทำเครื่องหมาย "FOR EXPORT ONLY"หรือ "FOR EXPERT" หรือเครื่องหมายใดๆที่ตัวสินค้าหรือภาชนะบรรจุสินค้าให้มองเห็นได้ชัดเจนเพื่อแสดงว่าเป็นสินค้าที่ขอยกเว้นหรือคืนภาษีหรือลดอัตราภาษีเว้นแต่ผู้อำนวยการสำนักบริหารการจัดเก็บภาษี ๒ จะสั่งเป็นอย่างอื่น กรณีที่จะส่งสินค้าน้ำมันและผลิตภัณฑ์น้ำมันออกนอกราชอาณาจักรผู้ส่งออกจะต้องเติมสาร Marker ก่อนการส่งออกนอกราชอาณาจักร ณโรงอุตสาหกรรมคลังสินค้าทัณฑ์บน หรือสถานที่เก็บสินค้า แล้วแต่กรณีโดยปฏิบัติตามระเบียบที่อธิบดีกำหนด และจะต้องปฏิบัติตามระเบียบที่อธิบดีกำหนด เกี่ยวกับการขนย้ายน้ำมันและผลิตภัณฑ์น้ำมันตามมาตรา ๒๒ แห่งพระราชบัญญัติภาษีสรรพสามิต พ.ศ. ๒๕๒๗ ด้วย ข้อ ๘ก่อนส่งสินค้าออกนอกราชอาณาจักร ผู้ส่งออกต้องได้รับการตรวจสอบสินค้าและลงลายมือชื่อรับรองการตรวจสอบ โดยพนักงานศุลกากรแล้ว ในกรณีที่ส่งน้ำมันและผลิตภัณฑ์น้ำมันออกนอกราชอาณาจักรผู้ส่งออกต้องแจ้งให้เจ้าพนักงานสรรพสามิตแห่งท้องที่ที่ด่านศุลกากรที่จะส่งออกตั้งอยู่ทราบเพื่อไปตรวจสอบสินค้าด้วย ข้อ ๙ให้ผู้ส่งออกแจ้งการส่งสินค้าออกนอกราชอาณาจักรต่อผู้อำนวยการสำนักบริหารการจัดเก็บภาษี ๒หรือสรรพสามิตจังหวัดที่ได้ยื่นคำขอไว้ภายในสามสิบวันนับแต่วันที่ส่งสินค้าออกนอกราชอาณาจักรเพื่อพิจารณาสั่งให้ยกเว้นหรือคืนภาษีหรือลดอัตราภาษีสำหรับสินค้าที่ส่งออกราชอาณาจักรนั้น พร้อมด้วยหลักฐาน ดังนี้ ๙.๑ แบบ ภษ. ๐๑-๒๘ที่ได้รับการตรวจสอบและลงลายมือชื่อรับรองการตรวจสอบจากพนักงานศุลกากรแล้ว ๙.๒ คู่ฉบับใบขนสินค้าขาออกฉบับมุมน้ำเงินซึ่งผ่านพิธีการศุลกากรเรียบร้อยแล้ว ๙.๓ เอกสารแสดงการสั่งซื้อสินค้า ๙.๔ ใบแสดงรายการและราคาสินค้า ๙.๕ กรณีขอคืนภาษีจะต้องมีหลักฐานแสดงการเสียภาษีแสดงด้วย ๙.๖กรณีที่เป็นสินค้าน้ำมันและผลิตภัณฑ์น้ำมัน จะต้องมีสำเนาบันทึกการตรวจสอบของเจ้าพนักงานสรรพสามิต ตามข้อ ๘ วรรค ๒ มาแสดงด้วย ๙.๗ หลักฐานอื่นๆ ที่ผู้อำนวยการสำนักบริหารการจัดเก็บภาษี๒ เห็นสมควรกำหนดเพิ่มเติม ข้อ ๑๐ให้ผู้ส่งออกจัดทำบัญชีแสดงการรับ-จ่ายสินค้าตามแบบท้ายระเบียบนี้และรายการให้ผู้ซึ่งรับคำขอไว้ตามข้อ ๖ภายในวันที่สิบของเดือนถัดไป ข้อ ๑๑ ให้ผู้ส่งออกที่ประสงค์จะขอรับยกเว้น หรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักร โดยจะนำสินค้าไปเก็บไว้ ณสถานที่เก็บสินค้าเพื่อจะส่งสินค้านั้นออกนอกราชอาณาจักรต่อไป ให้ยื่นคำขอยกเว้นหรือคืนภาษีหรือลดอัตราภาษี ตามแบบ ภษ. ๐๑-๒๘/๑ ท้ายระเบียบนี้ โดยส่งมาทางโทรสารหรือวิธีการอื่น หรือเจ้าหน้าที่นำส่ง ณ กรมกรมสรรพสามิตหรือสำนักงานสรรพสามิตจังหวัดแห่งท้องที่ที่โรงงานอุตสาหกรรมหรือคลังสินค้าทัณฑ์บนตั้งอยู่ในเขตแล้วแต่กรณี พร้อมหลักฐาน ดังนี้ ๑๑.๑หลักฐานแสดงความยินยอมให้ใช้สถานที่เก็บสินค้าจากเจ้าของหรือบุคคลอื่นซึ่งรับผิดชอบในการดำเนินงานของสถานที่เก็บสินค้า ๑๑.๒หนังสือยินยอมให้เจ้าพนักงานสรรพสามิตเข้าทำการตรวจสอบสินค้า ตลอดจนบัญชีต่างๆภายในสถานที่เก็บสินค้าได้ตลอดเวลาจากเจ้าของหรือบุคคลอื่นซึ่งรับผิดชอบในการดำเนินงานของสถานที่เก็บสินค้า ข้อ ๑๒ สถานที่เก็บสินค้าตามข้อ ๑๑ จะต้องได้รับอนุญาตจากผู้อำนวยการสำนักบริหารการจัดเก็บภาษี ๒ ก่อน โดยให้ผู้ส่งออกแจ้งรายละเอียดพร้อมยื่นหลักฐานเกี่ยวกับสถานที่เก็บสินค้าที่ขอยกเว้นหรือคืนภาษีหรือลดอัตราภาษีให้พิจารณาดังนี้ ๑๒.๑ ชื่อ และสถานที่ตั้งของสถานที่เก็บสินค้า ๑๒.๒ ชื่อเจ้าของหรือผู้มีอำนาจดำเนินการของสถานที่เก็บสินค้า ๑๒.๓แบบแปลนแผนผังของสถานที่เก็บสินค้า กรณีสินค้าน้ำมันและผลิตภัณฑ์น้ำมันให้ระบุหมายเลขถังที่จะใช้เก็บด้วย ข้อ ๑๓ให้ผู้ส่งออกแจ้งให้เจ้าพนักงานสรรพสามิตแห่งท้องที่ที่โรงอุตสาหกรรมหรือคลังสินค้าทัณฑ์บนตั้งอยู่ทราบเพื่อไปตรวจสอบสินค้าและลงลายมือชื่อรับรองการตรวจสอบในคำขอก่อนนำออกจากโรงงานอุตสาหกรรมหรือคลังสินค้าทัณฑ์บนแล้วแต่กรณีเพื่อไปเก็บไว้ในสถานที่เก็บสินค้า เว้นแต่ผู้อำนวยการสำนักบริหารการจัดเก็บภาษี ๒เห็นสมควรจะสั่งให้ทำการตรวจสอบทางเอกสารแทนการตรวจสอบสินค้า ข้อ ๑๔ให้ผู้ส่งออกแจ้งให้เจ้าพนักงานสรรพสามิตแห่งท้องที่ที่สถานที่เก็บสินค้าตั้งอยู่ทราบเพื่อไปตรวจสอบสินค้าที่รับเข้าเก็บในสถานที่เก็บสินค้า และลงลายมือชื่อรับรองการตรวจสอบในคำขอ เว้นแต่ผู้อำนวยการสำนักบริหารการจัดเก็บภาษี ๒เห็นสมควรจะสั่งให้ทำการตรวจสอบทางเอกสารแทนการตรวจสอบสินค้า ข้อ ๑๕ ให้ผู้ส่งออกยื่นคำขอตามแบบ ภษ. ๐๑-๒๘/๑ซึ่งได้รับการลงลายมือชื่อรับรองการตรวจสอบจากเจ้าพนักงานสรรพสามิตแล้วต่อผู้อำนวยการสำนักบริหารการจัดเก็บภาษี ๒หรือสรรพสามิตจังหวัดที่ได้ยื่นคำขอไว้ ภายในสามสิบวันนับแต่วันที่นำสินค้าออกจากโรงงานอุตสาหกรรม หรือคลังสินค้าทัณฑ์บนแล้วแต่กรณี ข้อ ๑๖เมื่อผู้ส่งออกประสงค์จะส่งสินค้าซึ่งเก็บไว้ที่สถานที่เก็บสินค้าออกนอกราชอาณาจักร ให้ถือปฏิบัติตามข้อ ๖ ถึงข้อ ๑๐ โดยอนุโลม ข้อ ๑๗ เมื่อสินค้าที่ส่งออกนอกราชอาณาจักรได้รับอนุมัติให้ยกเว้นหรือคืนภาษีหรือลดอัตราภาษีตามข้อ ๙ แล้วให้ผู้ส่งออกแจ้งให้ผู้อำนวยการสำนักบริหารการจัดเก็บภาษี ๒ หรือสรรพสามิตจังหวัดที่ได้ยื่นคำขอตามข้อ ๑๑ทราบภายในวันที่สิบของเดือนถัดไป เว้นแต่กรณีที่ผู้ส่งออกยื่นคำขอตามแบบ ภษ. ๐๑-๒๘ ณที่แห่งเดียวกันกับที่ได้ยื่นแบบ ภษ. ๐๑-๒๘/๑ ไว้ ข้อ ๑๘ ผู้ส่งออกที่ได้ยื่นคำขอตามแบบ ภษ. ๐๑-๒๘/๑ จะต้องดำเนินการส่งสินค้าออกนอกราชอาณาจักรให้เสร็จสิ้นภายในระยะเวลา ๖ เดือนนับแต่วันที่นำสินค้านั้นออกจากโรงอุตสาหกรรมหรือคลังสินค้าทัณฑ์บน แล้วแต่กรณีมิฉะนั้นจะไม่ได้รับการยกเว้นหรือคืนภาษีหรือลดอัตราภาษีสำหรับสินค้าตามชนิดและจำนวนที่ยังไม่ได้ส่งออกไปนอกราชอาณาจักรภายในเวลาที่กำหนดและให้ผู้ส่งออกมีหน้าที่เสียภาษีสำหรับสินค้านั้นในอัตราที่ใช้บังคับในขณะที่นำสินค้าออกจากโรงอุตสาหกรรมหรือคลังสินค้าทัณฑ์บน แล้วแต่กรณี ข้อ ๑๙ ให้ผู้ส่งออกดำเนินการให้เจ้าของสถานที่เก็บสินค้าจัดทำบัญชีแสดงการรับ - จ่ายสินค้าที่เก็บไว้ในสถานที่เก็บสินค้าโดยต้องลงรายการให้แล้วเสร็จภายในสามวันนับแต่วันที่มีเหตุที่ต้องลงรายการเกิดขึ้น พร้อมหลักฐานประกอบการลงบัญชีและเก็บไว้ประจำสถานที่เก็บสินค้า เพื่อให้เจ้าพนักงานสรรพสามิตตรวจสอบต่อไป ข้อ ๒๐ กรณีที่สินค้าสูญหายหรือขาดจำนวนไปจากจำนวนที่นำออกจากโรงอุตสาหกรรมหรือคลังสินค้าทัณฑ์บนหรือสถานที่เก็บสินค้าแล้วแต่กรณี ผู้ส่งออกจะไม่รับการยกเว้นหรือคืนหรือลดอัตราภาษีสำหรับสินค้าที่สูญหายหรือขาดจำนวนไปนั้นและให้มีหน้าที่เสียภาษีในอัตราที่ใช้บังคับในขณะที่สินค้าออกจากโรงอุตสาหกรรมหรือคลังสินค้าทัณฑ์บนแล้วแต่กรณี เว้นแต่จะพิสูจน์ได้ว่าสินค้านั้นได้สูญหายหรือขาดจำนวนไปเพราะเหตุสุดวิสัยหรือกรณีที่ขาดจำนวนไปเพราะยังมิได้นำออกจากโรงอุตสาหกรรม คลังสินค้าทัณฑ์บนหรือสถานที่เก็บสินค้าเพื่อส่งออก ข้อ ๒๑ ให้เจ้าพนักงานสรรพสามิตสำนักบริหารการจัดเก็บภาษี ๒และสำนักงานสรรพสามิตจังหวัดตรวจสอบหลักฐานการส่งสินค้าออกนอกราชอาณาจักร ณ โรงอุตสาหกรรม คลังสินค้าทัณฑ์บน สถานที่เก็บสินค้าหรือที่ทำการของผู้ส่งออกแล้วแต่กรณี ตามความเหมาะสม แต่ต้องไม่น้อยกว่าสามเดือนต่อครั้งแล้วรายงานผลการตรวจสอบให้กรมสรรพสามิตทราบด้วย หมวด ๒ การขอคืนหรือยกเว้นภาษีสำหรับสินค้าที่ผู้ประกอบอุตสาหกรรม มีสิทธิได้รับคืนหรือยกเว้นภาษีตามมาตรา๑๐๒ (๑) (๒) และ (๓) ------------------ ข้อ ๒๒ ผู้ประกอบการอุตสาหกรรมที่ประสงค์จะขอคืนหรือยกเว้นภาษีตามมาตรา ๑๐๒ (๑) และ (๒)ให้ยื่นคำขอต่อผู้อำนวยการสำนักบริหารการจัดเก็บภาษี ๒ หรือสรรพสามิตจังหวัด ตามแบบ ภษ. ๐๑-๓๔ ท้ายระเบียบนี้ ณ กรมสรรพสามิตหรือสำนักงานสรรพสามิตจังหวัดแห่งท้องที่ที่โรงอุตสาหกรรมคลังสินค้าทัณฑ์บนหรือสถานที่เก็บสินค้าตั้งอยู่ในเขต แล้วแต่กรณี พร้อมด้วยหลักฐาน ดังนี้ ๒๒.๑หนังสือแสดงความจำนงขอรับหรือการบริจาคสินค้าจากหัวหน้าส่วนราชการหรือองค์การสาธารณกุศลที่รัฐมนตรีกำหนดโดยประกาศในราชกิจจานุเบกษา ๒๒.๒หนังสือแสดงความจำนงหรือยืนยันแสดงการบริจาคของผู้ประกอบอุตสาหกรรม ข้อ ๒๓ให้ผู้ประกอบอุตสาหกรรมที่มีสิทธิได้รับคืนหรือยกเว้นภาษีตาม มาตรา ๑๐๒ (๒) และ (๒) แจ้งให้พนักงานสรรพสามิตทราบเพื่อไปตรวจสอบสินค้าก่อนนำออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้าแล้วแต่กรณี เว้นแต่ผู้อำนวยการสำนักบริหารจัดเก็บภาษี ๒ จะสั่งเป็นอย่างอื่น ก่อนนำสินค้าตามวรรคหนึ่งออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้า ให้ผู้ประกอบอุตสาหกรรมประทับคำว่า"คืนภาษี" หรือ "ยกเว้นภาษี" หรือเครื่องหมายใดๆแล้วแต่กรณี ที่ตัวสินค้าหรือภาชนะบรรจุสินค้านั้นให้มองเห็นได้ชัดเจน เพื่อแสดงว่าเป็นสินค้าที่ขอยกเว้นหรือคืนภาษีเว้นแต่ผู้อำนวยการสำนักบริหารการจัดเก็บภาษี๒ จะสั่งเป็นอย่างอื่น ข้อ ๒๔ ผู้ประกอบอุตสาหกรรมที่ประสงค์จะขอรับคืนหรือยกเว้นภาษีตามมาตรา๑๐๒ (๓)ให้ยื่นคำขอต่อผู้อำนวยการสำนักบริหารการจัดเก็บภาษี ๒ หรือสรรพสามิตจังหวัดตามแบบภษ. ๐๑-๓๕ ท้ายระเบียบนี้ ณกรมสรรพสามิตหรือสำนักงานสรรพสามิตจังหวัดแห่งท้องที่ที่โรงอุตสาหกรรม คลังสินค้าทัณฑ์บนหรือสถานที่เก็บสินค้าของผู้นั้นตั้งอยู่ในเขตแล้วแต่กรณี และให้ถือปฏิบัติตามข้อ ๒๓ โดยอนุโลม กรณีที่ขอคืนภาษีสำหรับสินค้าน้ำมันและผลิตภัณฑ์น้ำมันให้ผู้ประกอบอุตสาหกรรมยื่นคำขอตามวรรคหนึ่ง ซึ่งผู้ได้รับเอกสิทธิและกระทรวงการต่างประเทศได้ลงลายมือชื่อรับรองการรับหรือการใช้สินค้านั้นแล้ว เป็นงวด งวดละ ๔เดือนต่อผู้อำนวยการสำนักบริหารการจัดเก็บภาษี ๒ หรือสรรพสามิตจังหวัด ภายใน ๕ เดือนนับแต่วันที่สิ้นงวด พร้อมหลักฐานใบเสร็จรับเงินค่าสินค้าซึ่งผู้ได้รับเอกสิทธิ์ได้ลงลายมือชื่อและประทับตรารับรองแล้ว เพื่อพิจารณาสั่งให้คืนภาษีต่อไปและให้ถือว่าผู้ประกอบอุตสาหกรรมได้รับการเลื่อนหรือขยายกำหนดเวลาการยื่นคำขอและการแจ้งการจำหน่ายสินค้านั้น ข้อ ๒๕ ให้ผู้ประกอบอุตสาหกรรมแจ้งการนำสินค้าออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้าหรือแจ้งการจำหน่ายสินค้าให้แก่ผู้ได้รับเอกสิทธิ์ตามมาตรา๑๐๒(๑) (๒) หรือ (๓) ต่อผู้อำนวยการสำนักบริหารการจัดเก็บภาษี๒ หรือสรรพสามิตจังหวัด ภายในหกสิบวันนับแต่วันที่นำสินค้าออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้า แล้วแต่กรณีณ กรมสรรพสามิตหรือสำนักงานสรรพสามิตจังหวัดที่ผู้นั้นได้ยื่นคำขอไว้พร้อมด้วยหลักฐานที่กำหนดไว้ในแบบคำขอนั้นเพื่อพิจารณาสั่งให้ยกเว้นหรือคืนภาษีสำหรับสินค้านั้น เว้นแต่กรณีการขอคืนภาษีสำหรับสินค้าน้ำมันและผลิตภัณฑ์น้ำมันตามข้อ ๒๔ วรรคสอง หมวด ๓การขอรับคืนภาษียกเว้นภาษีสำหรับสินค้าที่ผู้ประกอบอุตสาหกรรม มีสิทธิได้รับคืนหรือยกเว้นภาษี ตามมาตรา ๑๐๒ (๔) --------------- ข้อ ๒๖ ให้ผู้ประกอบอุตสาหกรรมที่ประสงค์จะขอรับคืนหรือยกเว้นภาษีตามมาตรา ๑๐๒ (๔)ยื่นคำขอต่อผู้อำนวยการสำนักบริหารการจัดเก็บภาษี ๒ หรือสรรพสามิตจังหวัดตามแบบ ภษ. ๐๑-๓๖ ท้ายระเบียบนี้ ณกรมสรรพสามิตหรือสำนักงานสรรพสามิตจังหวัด แห่งท้องที่ที่โรงอุตสาหกรรมคลังสินค้าทัณฑ์บนหรือสถานที่เก็บสินค้าตั้งอยู่ในเขต แล้วแต่กรณี กรณีที่ผู้ประกอบอุตสาหกรรมประสงค์จะขอยกเว้นภาษีสำหรับน้ำมันและผลิตภัณฑ์น้ำมันทีใช้เติมในอากาศยานไปต่างประเทศให้ถือปฏิบัติตามประกาศกรมสรรพสามิต เรื่องหลักเกณฑ์วิธีการและเงื่อนไขการยกเว้นภาษีน้ำมันเชื้อเพลิงสำหรับเครื่องบนไอพ่นที่นำไปใช้เป็นเชื้อเพลิงสำหรับอากาศยานไปต่างประเทศ ลงวันที่ ๑๑ สิงหาคม พ.ศ. ๒๕๓๕ โดยอนุโลม ข้อ ๒๗ ก่อนนำน้ำมันและผลิตภัณฑ์น้ำมันออกจากโรงอุตสหกรรม คลังสินค้าทัณฑ์บนหรือสถานที่เก็บสินค้าให้ผู้ประกอบอุตสหกรรมแจ้งให้เจ้าพนักงานสรรพสามิตแห่งท้องที่ที่โรงอุตสาหกรรมคลังสินค้าทัณฑ์บนหรือสถานที่เก็บสินค้าตั้งอยู่ทราบเพื่อไปตรวจสอบชนิดและจำนวนของน้ำมันและผลิตภัณฑ์น้ำมัน ก่อนนำออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้า แล้วแต่กรณีเว้นแต่ผู้อำนวยการสำนักบริหารการจัดเก็บภาษี ๒ เห็นสมควรจะสั่งให้ทำการตรวจสอบทางเอกสารแทน น้ำมันและผลิตภัณฑ์น้ำมันที่จะนำไปใช้เติมเรือไปต่างประเทศจะต้องเติมสารMarker ก่อนนำออกโรงอุตสาหกรรมคลังสินค้าทัณฑ์บนหรือสถานที่เก็บสินค้าแล้วแต่กรณี โดยปฏิบัติตามระเบียบที่อธิบดีกำหนด ข้อ ๒๘ ให้ผู้ประกอบอุตสาหกรรมแจ้งการนำน้ำมันและผลิตภัณฑ์น้ำมันไปใช้เติมอากาศยานหรือเรือเพื่อไปต่างประเทศ ต่อผู้อำนวยการสำนักบริหารการจัดเก็บภาษี๒ หรือสรรพสามิตจังหวัดที่ได้ยื่นคำขอไว้ภายในหกสิบวันนับแต่วันที่นำน้ำมันและผลิตภัณฑ์น้ำมันออกจากโรงอุตสาหกรรม คลังสินค้าทัณฑ์บนหรือสถานที่เก็บสินค้าแล้วแต่กรณี พร้อมหลักฐาน ดังนี้ ๒๘.๑ หลักฐานการปล่อยให้อากาศหรือเรือไปต่างประเทศของพนักงานศุลกากร ๒๘.๒ ใบแสดงรายการสินค้า ๒๘.๓กรณีขอคืนภาษีต้องมีหลักฐานการเสียภาษีมาแสดงด้วย ๒๘.๔หลักฐานอื่นที่ผู้อำนวยการสำนักบริหารการจัดเก็บภาษี ๒ เห็นสมควรกำหนดเพิ่มเติม ข้อ ๒๙ ให้ผู้อำนวยการสำนักบริหารการจัดเก็บภาษี ๒ เป็นผู้มีอำนาจพิจารณาสั่งให้ยกเว้นหรือคืนภาษีสำหรับน้ำมันและผลิตภัณฑ์น้ำมันที่นำไปใช้เติมอากาศยานหรือเรื่องเพื่อไปต่างประเทศ ตามมาตรา ๑๐๒ (๔) ข้อ ๓๐ ให้ผู้ประกอบอุตสาหกรรมจัดทำบัญชีรับ - จ่ายน้ำมันและผลิตภัณฑ์น้ำมันที่นนำไปใช้เติมอากาศยานหรือเรือไปต่างประเทศตามแบบท้ายระเบียบนี้และรายงานให้ผู้อำนวยการสำนักบริหารการจัดเก็บภาษี ๒หรือสรรพสามิตจังหวัดซึ่งได้ยื่นคำขอไว้ทราบ ภายในวันที่สิบของเดือนถัดไป ข้อ ๓๑ให้ผู้ประกอบอุตสาหกรรมที่ประสงค์จะขอยกเว้นหรือคืนภาษีสำหรับน้ำมันและผลิตภัณฑ์น้ำมันที่นำไปใช้เติมเรือไปต่างประเทศโดยจะนำน้ำมันและน้ำมันไปเก็บไว้ที่สถานที่เก็บสินค้าก่อนนำไปใช้เติมเรือไปต่างประเทศยื่นคำขอต่ออธิบดีหรือผู้ซึ่งอธิบดีมอบหมายตามแบบ ภษ.๐๑-๓๖/๑ ท้ายระเบียบนี้โดยส่งมาทางโทรสาร หรือวิธีการอื่นหรือเจ้าหน้าที่นำส่ง ณ กรมสรรพสามิตหรือสำนักงานสรรพสามิตจังหวัดแห่งท้องที่ที่โรงอุตสาหกรรมหรือคลังสินค้าทัณฑ์บนตั้งอยู่ในเขต แล้วแต่กรณี พร้อมหลักฐานดังนี้ ๓๑.๑หลักฐานแสดงความยินยอมให้ใช้สถานที่เก็บสินค้าจากเจ้าของหรือบุคคลอื่นซึ่งรับผิดชอบในการดำเนินงานของสถานที่เก็บสินค้า ๓๑.๒ หนังสือยินยอมให้เจ้าพนักงานสรรพสามิตเข้าทำการตรวจสอบสินค้าตลอดจนบัญชีหลักฐานต่างๆภายในสถานที่เก็บสินค้าได้ตลอดเวลาจากเจ้าของหรือบุคคลอื่นซึ่งรับผิดชอบในการดำเนินงานของสถานที่เก็บสินค้า ในกรณีที่สรรพสามิตจังหวัดรับคำขอให้แจ้งให้ผู้อำนวยการสำนักบริหารการจัดเก็บภาษี ๒ ทราบ ภายใน ๑๐ วันนับแต่วันรับคำขอ สถานที่เก็บสินค้าสำหรับน้ำมันและผลิตภัณฑ์น้ำมันตามวรรค ๑ ให้เป็นไปตามข้อ๑๒ โดยอนุโลม ข้อ ๓๒ให้ผู้ประกอบอุตสาหกรรมแจ้งให้เจ้าพนักงานสรรพสามิตแห่งท้องที่ที่โรงอุตสาหกรรมหรือคลังสินค้าทัณฑ์บนตั้งอยู่ทราบ เพื่อไปตรวจสอบชนิดและจำนวนน้ำมันและผลิตภัณฑ์น้ำมันและลงลายมือชื่อรับรองการตรวจสอบในคำขอก่อนนำออกจากโรงอุตสาหกรรมหรือคลังสินค้าทัณฑ์บนเพื่อส่งไปยังสถานที่เก็บสินค้าเว้นแต่ผู้อำนวยการสำนักบริหารการจัดเก็บภาษี ๒เห็นสมควรจะสั่งให้ทำการตรวจสอบทางเอกสารแทนการตรวจสอบน้ำมันและผลิตภัณฑ์น้ำมัน ข้อ ๓๓ให้ผู้ประกอบอุตสาหกรรมแจ้งให้เจ้าหน้าพนักงานสรรพสามิตแห่งท้องที่ที่สถานที่เก็บสินค้าตั้งอยู่ทราบเพื่อไปตรวจสอบชนิดและจำนวนน้ำมันและผลิตภัณฑ์น้ำมันที่รับเข้าสถานที่เก็บสินค้า และลงลายมือชื่อรับรองการตรวจสอบในคำขอเว้นแต่ผู้อำนวยการสำนักบริหารการจัดเก็บภาษี ๒เห็นสมควรจะสั่งให้ทำการตรวจสอบทางเอกสารแทนการตรวจสอบสินค้า ข้อ ๓๔ ให้ผู้ประกอบอุตสาหกรรมยื่นคำขอตามแบบ ภษ. ๐๑-๓๖/๑ซึ่งได้รับการลงลายมือชื่อรับรองการตรวจสอบจากเจ้าพนักงานสรรพสามิตแล้วต่อผู้อำนวยการสำนักบริหารจัดเก็บภาษี ๒ภายในหกสิบวันนับแต่วันที่นำน้ำมันและผลิตภัณฑ์น้ำมันออกจากโรงอุตสาหกรรม หรือคลังสินค้าทัณฑ์บนแล้วแต่กรณี ข้อ ๓๕เมื่อผู้ประกอบอุตสาหกรรมประสงค์จะน้ำมันและผลิตภัณฑ์น้ำมันซึ่งเก็บไว้ที่สถานที่เก็บสินค้าไปใช้เติมเรือไปต่างประเทศ ให้ถือปฏิบัติตามข้อ๒๖ ถึงข้อ ๓๐ โดยอนุโลม ข้อ ๓๖ ผู้ประกอบอุตสาหกรรมที่ยื่นคำขอตามแบบ ภษ. ๐๑-๓๖/๑ ไว้จะต้องนำน้ำมันและผลิตภัณฑ์น้ำมันไปใช้เติมอากาศยานหรือเรือไปต่างประเทศให้เสร็จสิ้นภายในระยะเวลา๖ เดือน นับแต่วันที่นำน้ำมันและผลิตภัณฑ์น้ำมันออกจากโรงอุตสาหกรรมหรือคลังสินค้าทัณฑ์บนแล้วแต่กรณี มิฉะนั้นจะไม่ได้รับการยกเว้นหรือคืนภาษีสำหรับน้ำมันและผลิตภัณฑ์น้ำมันตามชนิดและจำนวนที่ยังไม่ได้น้ำไปใช้และให้มีหน้าที่ต้องเสียภาษีสำหรับน้ำมันและผลิตภัณฑ์น้ำมันจำนวนดังกล่าวในอัตราที่ใช้บังคับในขณะที่นำน้ำมันและผลิตภัณฑ์น้ำมันออกจากโรงอุตสาหกรรมหรือคลังสินค้าทัณฑ์บน แล้วแต่กรณี ข้อ ๓๗ให้ผู้ประกอบอุตสาหกรรมดำเนินการให้เจ้าของสถานที่เก็บสินค้าจัดทำบัญชีแสดงการรับ -จ่ายน้ำมันและผลิตภัณฑ์น้ำมันซึ่งเก็บไว้ที่สถานที่เก็บสินค้าเพื่อนำไปใช้เติมอากาศยานหรือเรือไปต่างประเทศ ตามแบบท้ายระเบียบนี้โดยต้องลงรายการให้แล้วเสร็จภายในสามวันนับแต่วันที่มีเหตุที่ต้องลงรายการเกิดขึ้นและให้เก็บไว้ ณ สถานที่เก็บสินค้า เพื่อให้เจ้าพนักงานสรรพสามิตตรวจสอบต่อไป ข้อ ๓๘ ถ้าปรากฏว่าสินค้าที่ขอยกเว้นหรือคืนภาษีตามมาตรา ๑๐๒ ที่ได้มีการรับหรือการใช้สิทธิสินค้านั้นมีจำนวนน้อยกว่าจำนวนที่นำออกจากโรงอุตสาหกรรมคลังสินค้าทัณฑ์บนหรือสถานที่เก็บสินค้า แล้วแต่กรณีผู้ประกอบอุตสาหกรรมจะไม่ได้รับการยกเว้นหรือคืนภาษีสำหรับสินค้าตามชนิดและจำนวนที่สูญหายหรือขาดจำนวนไปนั้นและให้มีหน้าที่เสียภาษีในอัตราที่ใช้บังคับอยู่ในขณะที่นำสินค้าออกจากโรงอุตสาหกรรมหรือคลังสินค้าทัณฑ์บน แล้วแต่กรณี เว้นแต่จะพิสูจน์ได้ว่าสินค้านั้นได้สูญหายหรือขาดจำนวนไปเพราะเหตุสุดวิสัยหรือกรณีที่ขาดจำนวนไปเพราะยังมิได้นำออกจากโรงอุตสาหกรรม คลังสินค้าทัณฑ์บน หรือสถานที่เก็บสินค้านั้น ข้อ ๓๙ ให้สำนักบริหารจัดเก็บภาษี ๒และสำนักงานสรรพสามิตจังหวัดจัดทำรายงานประจำเดือนการยกเว้นหรือคืนภาษีหรือลดอัตราภาษีเสนอกรมสรรพสามิตภายในวันที่สิบห้าของเดือนถัดไปทุกเดือน หมวด ๔ บทเฉพาะกาล ----------------- ข้อ ๔๐ การปฏิบัติตามระเบียบกรมสรรพสามิตว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี พ.ศ.๒๕๓๗ ลงวันที่ ๑๕ มีนาคม ๒๕๓๗ ก่อนวันที่ระเบียบนี้ใช้บังคับให้ถือว่าเป็นการปฏิบัติตามกฎกระทรวง ฉบับที่ ๓๒ (พ.ศ. ๒๕๔๒) ออกตามความในพระราชบัญญัติภาษีสรรพสามิต พ.ศ. ๒๕๒๗ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักร และการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีจนถึงวันที่ระเบียบนี้มีผลใช้บังคับ ประกาศณ วันที่ ๗ มิถุนายน พ.ศ. ๒๕๔๒ สมชัย ฤชุพันธ์ อธิบดีกรมสรรพสามิต[ดูข้อมูลจากภาพกฎหมาย][รก.๒๕๔๒/พ๔๗ง/๘/๕ กรกฎาคม ๒๕๔๒] อาภรณ์/พิมพ์/๓/๑/๔๕